b'\n_START_ARTICLE_\nXenoblade Chronicles 2\n_START_SECTION_\nSiu\xc5\xbeetas\n_START_PARAGRAPH_\n\xc5\xbdaidimo veiksmas vyksta fantastiniame Alrest pasaulyje, kuriame mil\xc5\xbeini\xc5\xa1ki gyv\xc5\xabnai \xe2\x88\x92 titanai, plaukioja Debes\xc5\xb3 j\xc5\xabroje, kurios centre yra Pasaulio medis. Ant titan\xc5\xb3 gyvena \xc5\xbemon\xc4\x97s, \xc4\xafsik\xc5\xabrusios i\xc5\xa1tisos valstyb\xc4\x97s. \xc5\xa0is pasaulis palengva nyksta i\xc5\xa1mir\xc5\xa1tant titanams \xe2\x88\x92 su j\xc5\xb3 mirtimi i\xc5\xa1nyks ir \xc5\xbemoni\xc5\xb3 civilizacijos. \xc5\xbdaid\xc4\x97jas pradeda valdyti berniuk\xc4\x85 Rex, kuris su ma\xc5\xbeu titanu u\xc5\xbesiima senov\xc4\x97s civilizacij\xc5\xb3 liekan\xc5\xb3 paie\xc5\xa1komis Debes\xc5\xb3 j\xc5\xabroje ir jomis prekiauja. Vien\xc4\x85 dien\xc4\x85 grup\xc4\x97 galing\xc5\xb3 kari\xc5\xb3 pasamdo j\xc4\xaf pad\xc4\x97ti i\xc5\xa1kelti senovin\xc4\xaf laiv\xc4\x85 i\xc5\xa1 Debes\xc5\xb3 j\xc5\xabros dugno. I\xc5\xa1k\xc4\x97lus laiv\xc4\x85 jame randamas galingas praeities ginklas \xe2\x88\x92 Aegis, kuris yra ne kas kita, kaip mergait\xc4\x97, vardu Pyra. J\xc4\x85 radus Rex nu\xc5\xbeudomas kaip nereikalingas liudininkas, ta\xc4\x8diau Pyra suteikia Rex pus\xc4\x99 savo gyvyb\xc4\x97s gali\xc5\xb3 ir j\xc4\xaf i\xc5\xa1gelbsti nuo mirties. Rex pa\xc5\xbeada Pyrai su ja nuvykti \xc4\xaf Pasaulio med\xc4\xaf, viet\xc4\x85, vadinam\xc4\x85 Eliziejumi, i\xc5\xa1 kurios kil\xc4\x99 visi \xc5\xbemon\xc4\x97s, kas gal\xc4\x97t\xc5\xb3 i\xc5\xa1gelb\xc4\x97ti ir juos, ir vis\xc4\x85 pasaul\xc4\xaf nuo sunykimo. Pyra tampa Rex ginklu (Blade), o Rex \xe2\x88\x92 ginklo valdytoju (Driver).\n_START_SECTION_\nMechanika\n_START_PARAGRAPH_\n\xc5\xbdaidimo metu susiburia heroj\xc5\xb3 grupel\xc4\x97, kurios tikslas pasiekti neprieinam\xc4\x85 Pasaulio med\xc4\xaf. Keliaudami po Alrest pasaul\xc4\xaf herojai kovoja su \xc4\xafvairiais monstrais ir prie\xc5\xa1ininkais. \xc5\xbdaid\xc4\x97jas pasirinktinai valdo vien\xc4\x85 heroj\xc5\xb3, kai kiti jam seka u\xc5\xbe paskos ir kov\xc5\xb3 metu atakuoja automati\xc5\xa1kai. Kovoms skirtos atskiros scenos. Jose dalyvauja daugiausiai 3 herojai-valdytojai (Driver), kuriems galias suteikia herojai-ginklai (Blade). Kiekvienas valdytojas turi savo specifin\xc4\xaf ginkl\xc4\x85 (pavyzd\xc5\xbeiui, berniuko Rex ginklas yra mergait\xc4\x97 Pyra). \xc5\xbdaidimo metu randant kristalus aktyvuojami nauji ginklai (Blade), kurie daugiausiai yra \xc4\xafvair\xc5\xabs monstrai ir mergait\xc4\x97s. Kovos metu valdytojai (Driver) gali keisti savo ginklus, kurie turi savo specifinius prana\xc5\xa1umus ar stipr\xc5\xabs elementin\xc4\x97mis atakomis (ugnis, vanduo, \xc5\xa1viesa ir pan.). Kovos eigoje reik\xc5\xa1m\xc4\x97s turi herojaus u\xc5\xbeimama pozicija prie\xc5\xa1ininko at\xc5\xbevilgiu, ta\xc4\x8diau galingiausia \xc5\xbeala pasiekiama specialiomis atakomis (Arts), j\xc5\xb3 sekomis ir kombinacijomis. Tiek heroj\xc5\xb3-valdytoj\xc5\xb3, tiek heroj\xc5\xb3-ginkl\xc5\xb3 savybes galima pagerinti naujais sugeb\xc4\x97jimais, aksesuarais. Pinigai ir objektai renkami kov\xc5\xb3 metu ir randami skryniose, Debes\xc5\xb3 j\xc5\xabroje, jais galima prekiauti miestuose. \xc5\xbdaidimo istorija perteikiama vaizdo intarpuose ir i\xc5\xa1 dialog\xc5\xb3 tekstiniuose languose.'